Tsekistä, Korean tasavallasta, Malesiasta, Venäjältä, Thaimaasta ja Turkista peräisin olevien tiettyjen rauta- tai teräsköysien ja -kaapeleiden tuontia koskevan polkumyynnin vastaisen menettelyn aloittamista koskeva ilmoitus



Virallinen lehti nro C 127 , 05/05/2000 s. 0012 - 0014



Tsekistä, Korean tasavallasta, Malesiasta, Venäjältä, Thaimaasta ja Turkista peräisin olevien tiettyjen rauta- tai teräsköysien ja -kaapeleiden tuontia koskevan polkumyynnin vastaisen menettelyn aloittamista koskeva ilmoitus (2000/C 127/04) Komissio on vastaanottanut neuvoston asetuksen (EY) N:o 384/96, sellaisena kuin se on viimeksi muutettuna neuvoston asetuksella (EY) N:o 905/98, jäljempänä "perusasetus", 5 artiklan mukaisen valituksen, jossa väitetään, että Tsekistä, Korean tasavallasta, Malesiasta, Venäjältä, Thaimaasta ja Turkista peräisin olevien tiettyjen teräsköysien ja -kaapeleiden tuonti tapahtuu polkumyynnillä ja aiheuttaa tästä syystä merkittävää vahinkoa yhteisön tuotannonalalle. 1. Valitus Liaison Committee of European Union Wire Rope Industries (EWRIS) (jäljempänä "valituksen tekijä") teki valituksen 23. maaliskuuta 2000 sellaisten tuottajien puolesta, joiden tuotanto muodostaa pääosan (yli 76 prosenttia) valituksen aiheena olevien teräsköysien ja -kaapeleiden kokonaistuotannosta yhteisössä. 2. Tuote Tuotteet, joita väitetään tuotavan polkumyynnillä, ovat rauta- tai teräsköysiä ja -kaapeleita, myös lukittuja köysiä, lukuun ottamatta ruostumattomasta teräksestä valmistettuja köysiä ja kaapeleita, joiden poikkileikkauksen suurin läpimitta on yli 3 millimetriä ja joissa voi olla liitos- ja muita osia, jäljempänä "tarkasteltavana oleva tuote". Tarkasteltavana oleva tuote luokitellaan tällä hetkellä CN-koodeihin 7312 10 82, 7312 10 84, 7312 10 86, 7312 10 88 ja 7312 10 99. Nämä CN-koodit annetaan ainoastaan ohjeellisina. 3. Polkumyyntiä koskeva väite Tsekin ja Korean tasavallan osalta polkumyyntiä koskeva väite perustuu kotimarkkinoiden hintojen perusteella määritetyn normaaliarvon ja tarkasteltavana olevan tuotteen yhteisöön suuntautuvan viennin hintojen väliseen vertailuun. Malesian, Thaimaan ja Turkin osalta polkumyyntiä koskeva väite perustuu tarkasteltavana olevalle tuotteelle määritetyn laskennallisen normaaliarvon ja tuotteen yhteisöön suuntautuvan viennin hintojen vertailuun, koska myynnistä kotimarkkinoille ei ole näyttöä. Koska normaaliarvo Venäjän osalta määritetään perusasetuksen 2 artiklan 7 kohdan sääntöjen mukaisesti, valituksen tekijä on ehdottanut, että normaaliarvo vahvistetaan kolmannessa markkinatalousmaassa Tsekissä käytettävän hinnan perusteella. Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun. Tämän perusteella määritetyt polkumyyntimarginaalit ovat huomattavat kaikkien asianomaisten viejämaiden osalta. 4. Vahinkoa koskeva väite Valituksen tekijä on esittänyt näyttöä siitä, että tarkasteltavana olevan tuotteen tuonti Tsekistä, Malesiasta, Venäjältä, Korean tasavallasta, Thaimaasta ja Turkista on kasvanut kokonaisuutena sekä absoluuttisesti että markkinaosuudella mitattuna. Väitetään, että tarkasteltavana olevan tuodun tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuottajien markkinaosuuteen ja heidän myymiinsä määrin, mikä puolestaan on vaikuttanut erittäin kielteisesti yhteisön tuotannonalan toimintaan kokonaisuudessaan sekä taloudelliseen tilanteeseen ja työllisyystilanteeseen. 5. Menettely polkumyynnin ja vahingon määrittelemiseksi Komissio panee vireille tutkimuksen perusasetuksen 5 artiklan nojalla neuvoa-antavaa komiteaa kuultuaan ja todettuaan, että yhteisön tuotannonala on tehnyt valituksen tai että valitus on tehty sen puolesta ja että on olemassa riittävä näyttö menettelyn aloittamiseksi. Menettelyn ilmeisen laajuuden ja monimutkaisuuden vuoksi komissio voi soveltaa otantamenetelmää perusasetuksen 17 artiklan mukaisesti. a) Vahinkoa koskevaa tutkimusta varten tehtävä otanta Koska useat yhteisön tuottajat tukevat valitusta, komissio aikoo perusasetuksen 17 artiklan mukaisesti tutkia yhteisön tuotannonalalle aiheutuvaa vahinkoa otantamenetelmää noudattaen. Jotta komissio voisi saada kaikki tarvittavat tiedot yhteisön tuottajien otoksen valintaa varten, kaikkia valitusta tukevia yhteisön tuottajia pyydetään toimittamaan 15 päivän kuluessa tämän ilmoituksen julkaisemisesta seuraavat tiedot: - yrityksen nimi, osoite, sähköpostiosoite, puhelinnumero, faksi ja/tai teleksi, yhteyshenkilö ja tarkka toimintakuvaus tarkasteltavana olevan tuotteen tuotannon osalta, - yrityksen koko liikevaihto vuonna 1999, - liikevaihto ja tarkasteltavana olevan tuotteen yhteisössä myyty määrä kiloina vuonna 1999, - tarkasteltavana olevan tuotteen tuotantomäärä kiloina vuonna 1999, - kaikki muut asiaa koskevat tiedot, joista voi olla hyötyä komissiolle otoksen valinnassa, ja - ilmoitus siitä, hyväksyykö yritys, että se otetaan mukaan otokseen, mikä tarkoittaisi kyselylomakkeeseen vastaamista ja paikalla suoritettavan tarkastuksen tekemistä sen tiloissa. b) Polkumyyntiä koskevaa tutkimusta varten tehtävä otanta Korean tasavallan osalta Jotta komissio voi päättää, onko otanta tarpeellinen Korean tasavallan vientiä harjoittavien tuottajien osalta, ja jos näin on, jotta komissio voi valita otoksen, kaikkia Korean tasavallan vientiä harjoittavia tuottajia tai niiden puolesta toimivia edustajia pyydetään ilmoittautumaan komissiolle ja toimittamaan seuraavat tiedot yrityksestään tai yrityksistään 15 päivän kuluessa tämän ilmoituksen julkaisemisesta: - yrityksen nimi, osoite, sähköpostiosoite, puhelinnumero, faksi ja/tai teleksi, yhteyshenkilö ja tarkka toimintakuvaus tarkasteltavana olevan tuotteen tuotannon osalta, - paikallisena valuuttana ilmaistu liikevaihto ja tarkasteltavana olevan tuotteen yhteisöön vietäväksi myyty määrä kiloina vuonna 1999, - nimet ja tarkat toimintakuvaukset kaikista suoraan tai välillisesti etuyhteydessä olevista yrityksistä (eli yrityksistä, joiden kanssa niillä on yhteistoiminta- tai hyvitysjärjestely) ja jotka osallistuvat tarkasteltavana olevan tuotteen tuotantoon ja/tai myyntiin (vientiin tai myyntiin kotimarkkinoille), - paikallisena valuuttana ilmaistu liikevaihto ja tarkasteltavana olevan tuotteen kotimarkkinoille tarkoitetun myynnin määrä kiloina vuonna 1999, - kaikki muut asiaan vaikuttavat tiedot, jotka voivat auttaa komissiota otoksen valinnassa, ja - ilmoitus siitä, hyväksyykö yritys, että se otetaan mukaan otokseen, mikä tarkoittaisi kyselylomakkeeseen vastaamista ja paikalla suoritettavan tarkastuksen tekemistä sen tiloissa. Jotta komissio voisi saada kaikki vientiä harjoittavien tuottajien otoksen valinnan kannalta tarpeellisina pitämänsä tiedot, se ottaa lisäksi yhteyttä viejämaan viranomaisiin, tiedossa oleviin viejiin ja kaikkiin tiedossa oleviin viejäjärjestöihin. c) Otanta tuojien osalta Komissio voi päättää myös valita otoksen tuojista. Tämän vuoksi kaikkia asianomaisia tuojia pyydetään ilmoittautumaan komissiolle 15 päivän kuluessa tämän ilmoituksen julkaisemisesta. d) Otosten lopullinen valinta Myös kaikkia muita osapuolia, jotka haluavat esittää otoksen valintaa koskevia asiaan vaikuttavia tietoja, pyydetään ilmoittautumaan komissiolle ja toimittamaan kyseiset tiedot 15 päivän kuluessa tämän ilmoituksen julkaisemisesta. Komissio aikoo tehdä otoksen lopullisen valinnan kuultuaan sellaisia osapuolia, jotka ovat ilmoittaneet halukkuutensa olla mukana otoksissa. Otoksissa mukana olevien yritysten on täytettävä kyselylomake ja toimittava yhteistyössä tarkastuskäynnin osalta. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. e) Kyselylomakkeet Jotta komissio saisi kaikki tutkimuksessaan tarpeellisina pitämänsä tiedot, se lähettää kyselylomakkeen kaikille valituksessa yksilöidyille tuojille, tuojajärjestöille, vientiä harjoittaville tuottajille ja elinkeinonharjoittajille sekä näiden järjestöille Tsekissä, Malesiassa, Venäjällä, Thaimaassa ja Turkissa, samoin kuin kaikkien asianomaisten maiden viranomaisille. Kaikkia Tsekin, Malesian, Venäjän, Thaimaan ja Turkin vientiä harjoittavia tuottajia ja tuojia pyydetään ottamaan viipymättä yhteyttä komissioon saadakseen selville, onko ne mainittu valituksessa. Jos niitä ei ole mainittu, niiden on pyydettävä kyselylomake mahdollisimman pian, viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska kaikki kyselylomakkeet on palautettava täytettyinä komissioon tämän ilmoituksen 7 kohdan a alakohdassa vahvistetussa määräajassa. Kyselylomakkeet lähetetään otoksessa mukana oleville valitusta tukeville yhteisön tuottajille ja otoksessa mukana oleville Korean tasavallan vientiä harjoittaville tuottajille sen jälkeen, kun otosten lopullinen valinta on tehty. Korean tasavallassa toimivien vientiä harjoittavien tuottajien, jotka toimittavat yksilöllistä tarkastelua koskevan pyynnön perusasetuksen 17 artiklan 3 kohdan ja 9 artiklan 6 kohdan soveltamiseksi, on pyydettävä kyselylomake edellä mainitun 15 päivän ajanjakson kuluessa, sillä tämän ilmoituksen 7 kohdan a alakohdassa vahvistettu määräaika koskee myös kyselylomakkeiden palauttamista. Osapuolten on kuitenkin huomattava, että jos vientiä harjoittavista tuottajista tehdään otanta, komissio voi päättää olla myöntämättä niille yksiköllistä tarkastelua, jos se hankaloittaisi tehtävää kohtuuttomasti ja estäisi tutkimuksen loppuun saattamisen hyvissä ajoin. Kyselylomakkeita koskeva pyyntö on toimitettava kirjallisena jäljempänä mainittuun osoitteeseen, ja siinä on oltava asianomaisen osapuolen nimi, osoite, sähköpostiosoite, puhelinnumero, faksi ja/tai teleksi. f) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa kirjallisesti ja toimittamaan asiaa tukeva näyttö. Tiedot on toimitettava komissioon sidottuina julkaisuina tämän ilmoituksen 7 kohdan a alakohdassa vahvistetussa määräajassa. Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseksi on olemassa erityisiä syitä. g) Kolmannen markkinatalousmaan valinta Perusasetuksen 2 artiklan 7 kohdan a alakohdan mukaisesti tarkoituksena on valita Tsekki tai Brasilia soveltuvaksi kolmanneksi markkinatalousmaaksi Venäjän normaaliarvon määrittämistä varten. Asianomaisia osapuolia pyydetään esittämään huomautuksensa valinnan soveltuvuudesta tämän ilmoituksen 7 kohdan c alakohdassa vahvistetussa erityisessä määräajassa. h) Markkinatalousasema Normaaliarvo määritetään perusasetuksen 2 artiklan 7 kohdan b alakohdan mukaisesti niiden Venäjällä toimivien vientiä harjoittavien tuottajien osalta, jotka väittävät toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa vahvistetut perusteet ja jotka toimittavat asiaa tukevat riittävät todisteet. Komissio lähettää lomakkeet tällaisten vaatimusten esittämistä varten kaikille sen tiedossa oleville Venäjällä toimiville vientiä harjoittaville tuottajille ja Venäjän viranomaisille. 6. Yhteisön etu Päätöksen tekemiseksi siitä, onko polkumyyntitoimenpiteiden käyttöönotto yhteisön edun mukaista, jos polkumyyntiä ja vahinkoa koskevat väitteet osoitetaan oikeiksi, yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 7 kohdan a alakohdassa vahvistetussa yleisessä määräajassa ilmoittautua ja toimittaa tietoja komissiolle perusasetuksen 21 artklan mukaisesti edellyttäen, että he osoittavat, että heidän toiminnallaan ja tarkasteltavana olevalla tuotteella on toisistaan riippumaton yhteys. Olisi huomattava, että kyseisen artiklan mukaisesti toimitetut tiedot otetaan huomioon ainoastaan, jos niistä on tosiasioihin perustuvaa näyttöä tietoja toimitettaessa. 7. Määräajat a) Yleinen määräaika Jotta asianomaisten osapuolten huomautukset voidaan ottaa huomioon tutkimuksessa, niiden on ilmoittauduttava, esitettävä kantansa kirjallisesti ja toimitettava tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, ellei muuta määräaikaa ole erikseen ilmoitettu. Asianomaiset osapuolet voivat myös pyytää saada tulla komission kuulemiksi samassa määräajassa. Tätä määräaikaa sovelletaan kaikkiin asianomaisiin osapuoliin, myös niihin, joita ei ole yksilöity valituksessa; tästä syystä on näiden osapuolten etujen mukaista ottaa viipymättä yhteyttä komissioon. b) Otantaa koskeva erityinen määräaika Kaikki otosten valintaan liittyvät asiaan vaikuttavat tiedot on toimitettava komissiolle 15 päivän kuluessa tämän ilmoituksen julkaisemisesta, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta. c) Erityinen määräaika kolmannen markkinatalousmaan valitsemiseksi Jos tutkimuksen osapuolet haluavat esittää huomautuksia siitä, voidaanko Tsekkiä tai Brasiliaa pitää tämän ilmoituksen 5 kohdan f alakohdan mukaisesti soveltuvina kolmansina markkinatalousmaina normaaliarvon määrittämiseksi Venäjän osalta, niiden on toimitettava huomautuksensa 10 päivän kuluessa tämän ilmoituksen julkaisemisesta. d) Erityinen määräaika markkinatalousolosuhteiden osoittamista koskevin vaatimusten esittämiseksi Tämän ilmoituksen 5 kohdan g alakohdan mukaiset asianmukaisesti perustellut, markkinatalousolosuhteiden osoittamista koskevat vaatimukset on toimitettava komissioon 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. e) Komission postiosoite: Euroopan komissio Kauppapolitiikan PO Linjat C ja E DM 24 - 8/37 Rue de la Loi/Wetstraat 200 B - 1049 Bryssel Faksi (32-2) 295 65 05 Teleksi: COMEU B 21877 8. Kieltäytyminen yhteistyöstä Jos jokin asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimusta, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos todetaan, että jokin asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.